**Pe Bistriţa**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe Bistriţa, cântând

O tânără fecioară,

În vânt având vestmântul

Şi-n păr vuindu-i vântul,

Cu pluta ei uşoară

Trecea-n amurgul zilei –

Pe Bistriţa cântând.

Închise între stânci

Sălbaticele ape

Gemeau ca-n agonie

Albastre de mânie,

Izbindu-se să scape

Cu vuiet şi cu vaiet –

Închise între stânci.

La cârma plutei sta

Copila zâmbitoare:

Mireasă-i astă fată

Cu moartea cununată

Şi-n stingerea de soare

Părea un chip din basme –

La cârma plutei sta!

Privind în urma ei,

Vedeam cum dânsa trece

Râzând pe lângă stâncă –

De nu venea adâncă

Din ceruri noaptea rece,

Şi-acum aş fi acolo

Privind în urma ei!